m príbytku rozbaľovať postupne.
Zbavte sa zbytočností
Aj keď je balenie vo svojej podstate jednoduché, s prípravami treba začať v predstihu. Nielen preto, že sa budete musieť poobzerať po vhodnej výbave, ktorá ochráni predmety počas prepravy, ale aj preto, že sa treba rozlúčiť s vecami, ktoré už roky prekladáte z miesta na miesto. Poobzerajte sa po byte, preskúmajte čo sa nachádza vo vašej pivnici. Čím viac ich odložíte bokom, tým menej práce budete mať pri balení.
Nie všetky veci však patria do smetného koša. V predstihu ich môžete ponúknuť cez inzertné noviny, aukcie na internete či podarovať blízkym. Výhodný predaj vylepší váš rozpočet. Spotrebujte aj nadmerné zásoby potravín a obsah mrazničky, aby sa neznehodnotili. Niet väčšieho prešľapu ako pri rozbaľovaní v novom príbytku zistiť, že polovicu vecí aj tak nepotrebujete.
Pripravte si vrecia a škatule
Keďže vybaľovanie prebieha vždy postupne, ideálne je porozhliadnuť sa po škatuliach, ktoré sú pevné a možno ich bez pomoci prekladať z miesta na miesto. Skúste rozhodiť siete v supermarketoch, aby ste sa prepracovali ku škatuliam od banánov. Unesú mnoho, majú jednotnú veľkosť a pri stene naukladané jedna na druhej nezaberú veľa miesta. Pomoc môžete hľadať aj u iných obchodníkov či podnikov vo svojom okolí, ktorých činnosť sa točí okolo zabaleného tovaru či výrobkov. Nespoliehajte sa však na kartónové škatule z potravín. Sú príliš tenké a mäkké na to, aby ochránili váš majetok.
Ak máte možnosť zapožičať si mimo sezóny plastové prepravky na zeleninu, pri balení môžete využiť aj tie. Myslite však vopred na to, že ich bude potrebné vyčistiť.
V predajniach stavebnín, či hobby markete nájdete odpadové vrecia z hrubej fólie, ktoré znesú aj extrémne veľkú záťaž. Odolávajú voči prepichnutiu, netrhajú sa a obsah ochránia dokonale pred prachom. Poslúžia hlavne pri balení odevov. Na rovnakom mieste nájdete aj pevné lepiace pásky, bublinkovú fóliu a viazací špagát.
Chce to systém
Ako nájsť v záplave škatúľ otvárač na konzervy a ako zistiť, v ktorom vreci sa nachádza váš oblek, ktorý súrne potrebujete na pohovor do nového zamestnania? Bez dôkladného systému pri balení budete iba tápať. Vyrobte si štítky z číslami, pripravte si farebné etikety a každú škatuľu vopred označte. Farebné kódy vám prezradia, z ktorej miestnosti obsah škatule pochádza, číselné označenia vám pomôžu rozlúštiť ich obsah. Či si založíte poznámkový blok so zoznamom balených vecí, alebo si budete fotografovať každú vrstvu pri balení škatúľ je iba na vás. Ak vás však už v minulosti technika pár krát sklamala, nenechajte sa napáliť opäť.
Špeciálne značenie by ste si mali pripraviť pre škatule, ktoré sú obzvlášť ťažké, alebo naopak obsahujú krehký obsah. Keďže budú všetky rovnako veľké, budete vedieť ktoré paria na zem, a ktoré naopak navrch. Zamedzí tak poškodeniu ich obsahu.
Začnite s nepotrebnými vecami
Pri balení je vhodné začať od vecí, ktoré potrebujete najmenej. Sezónne oblečenie, posteľné obliečky, uteráky či detské hračky môžu skončiť v škatuliach a vreciach ako prvé. Postupne prechádzajte byt a zistíte že zbaviť sa môžete aj kníh, časti kuchynského vybavenia, drobných elektrospotrebičov a chémie, ktorú používate na upratovanie. Kým plné škatule a vrecia budú postupne pribúdať na vopred vyhradenom mieste, vy budete cítiť že sa vo všetkom začínate orientovať čoraz jednoduchšie.
Nie je nutné, aby ste balili všetko naraz. Pri správnom postupe balenia si možno ani nevšimnete, že vám pri každodennom ubúdaní výbavy čosi pre život chýba. Práve teraz je čas na to, aby ste si urobili malý kvíz. Kde sa čo nachádza? Funguje váš systém, alebo je to úplne nanič?
Škatuľa pohody a núdze
Existujú veci, ktoré by ste mali mať ihneď po príchode do nového bytu k dispozícii. Na tie si pripravte samostatné škatule, ktoré sa budú výrazne odlišovať od ostatných. Do jednej nabaľte všetky doklady, zmluvy a dokumentácie. Budete ich potrebovať pri vybavovačkách na katastri, prehlasovaní trvalého pobytu, zmene poistky či pri pohovore do nového zamestnania. Nespoliehajte sa na to, že máte všetko pod kontrolou. V strese nebudete mať čas na experimenty.
Do druhej škatule si zabaľte kľúčové veci, bez ktorých si vybaľovanie neviete predstaviť. Rýchlovarná kanvica, káva, sladkosti za odmenu, nabíjačka mobilu, toaletný papier, lieky, zubné kefky a zopár riadov pre stolovanie sú na nezaplatenie. Obzvlášť preto, aby ste si v pokoji vydýchli a užili si atmosféru nového príbytku, ktorý zatiaľ nemá svoju tvár.
A čo s nábytkom?
Ak ste si pri skladaní nábytku odložili návody, môžete zmenšiť jeho objem opätovným rozobratím. Veľa však záleží na jeho kvalite. Najlacnejšie drevotriesky môžu na spojoch stratiť pri opakovanom zostavovaní pevnosť, iné dielce môžu byť náchylné na poškodenie. Rozobraté diely baľte do zmršťujúcej fólie a rovnaké číslovanie použite nielen na ne, ale aj na vrecko so spojovacím materiálom. Lepšie však spravíte, ak predáte nábytok aj so svojim bytom. Zbavíte sa tak možného rizika a nové bývanie si zariadite podľa svojho vkusu.
Pri starších nábytkoch počítajte s ich vysokou hmotnosťou. Sami si s nimi možno neporadíte a budete tak potrebovať pomoc. Odmontujte dvierka, vytiahnite zásuvky a police, viac pomôcť už nemôžete.
Firmu nájdete aj cez internet
Pri hľadaní automobilu na sťahovanie nebudete mať o ponuky núdzu. Inzertné noviny a internetové servery sú plné ponúk a núdza nie je ani o referencie. Vždy však majte na pamäti, že nehľadáte autodopravcu, ale firmu, ktorá má skúsenosti so sťahovaním. Personál vám pomôže pri nakladaní nábytku a vybavenia do auta, ale aj ich vynáške do nového príbytku. Navyše budú pripravení na to, aby pri preprave váš majetok nepoškodili.
Dá sa to aj bez starostí
Ak máte pocit, že ruch okolo sťahovania by bol pre vás priveľkou záťažou a nemáte príliš hlboko do peňaženky, využiť môžete aj služby sťahovacích firiem. Tie zabezpečia nielen dôkladné zabalenie všetkého, čo máte vo svojom terajšom príbytku, ale všetko na kľúč vybalia na mieste, kam sa sťahujete.